
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Градске управе града Лесковца, поступајући по притужбама Небојше Стојановића, Радосава Пешића и Александра Митровића, сви из Лесковца, Заштитник грађана, на основу чињеница којима je располагао
У Т В Р Ђ У Ј Е
Надлежне градске управе града Лесковца начиниле су пропусте у раду, на уштрб принципа добре управе и заштите права грађана, зато што приликом извођења радова на каналу „Бара“ у Лесковцу нису предузеле све потребне мере ради заштите права грађана и нису их прецизно и потпуно обавестиле о њиховим правима и обавезама.

На основу утврђеног недостатка у раду, Заштитник грађана упућује надлежним градским управама града Лесковца следећу
П Р Е П О Р У К У
Надлежне градске управе града Лесковца ће у сарадњи са другим надлежним органима предузети све потребне мере како би отклониле негативне последице извођења радова на каналу „Бара“ у Лесковцу, тако што ће:

- извршити инспекцијски надзор изведених радова на свим спорним локацијама, а превасходно у насељу Бобиште;

- примити на разговор све заинтересоване грађане који сматрају да су оштећени поступањем органа града Лесковца и усмено предочити разлоге свог поступања и непоступања; 
- предузети све неопходне мере ради окончања поступка експропријације и исплате накнаде експроприсаних непокретности, у складу са законом; 
- писмено обавестити све заинтересоване грађане о спроведеном инспекцијском надзору, току поступка експропријације, правима и обавезама грађана и евентуално упутити на надлежне органе којима се грађани могу обратити.
Р а з л о з и:

Заштитник грађана је 28. априла 2011. године примио притужбу Небојше Стојановића из Лесковца, предмет број 113-1155/11.

Притужбом се тврди да су инвеститори изградње канала Бара у Лесковцу, ЈВП „Србијаводе“ и Град Лесковац започели са изградњом овог канала 19. јула 2010. године, те да су усмено обећавали власницима парцела, које су биле оптерећене радовима, одговарајућу надокнаду за одузете парцеле. Међутим, истиче се да су радови започети без одговарајућих дозвола, планског акта, као и решења о експропријацији, а да власницима ништа није исплаћено, нити им је на било који други начин надокнађена штета проузрокована извођењем ових радова, у виду уништених парцела, немогућности обраде земљишта, као и исечених садница. Посебно се наводи да су се грађани Лесковца 11. априла 2011. године обратили градоначелнику града Лесковца који није имао разумевања за њихов проблем.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је Градској управи града Лесковца упутио обавештење о примљеној притужби, акт дел. број 11489 од 7. јуна 2011. године, и затражио  изјашњење о свим чињеницама и околностима значајним за доношење става о оправданости притужбе. 

С обзиром да Стручна служба Заштитника грађана није примила изјашњење Градске управе града Лесковца у предвиђеном року, том органу су у овом предмету упућене ургенције за поступање по акту Заштитника грађана, и то ургенција од 26. јула 2011. године (акт дел. број 14953) и ургенција упућена градоначелнику Града Лесковца од 7. септембра 2011. године (акт дел. број 17710).
* * * 
Заштитник грађана је 14. јуна 2011. године примио притужбу Радосава Пешића, из села Бобиште, које се налази на подручју града Лесковца. Притужилац тврди да се заједно са неколицином мештана села Бобиште обраћао надлежним службама Града Лесковца и ЈВП „Србијаводе“ у вези са обуставом радова на изградњи, односно проширењу канала у селу Бобиште, због, како се наводи, изградње нелегалних објеката на јавној површини, услед чега мештани страхују од нових поплава у овом насељу. Притужбом се посебно наводи да су и радови на проширењу канала у овом селу изведени тако да је дошло до затрпавања водовода и канализације, као и да је с тим у вези дошло и до премештања водовода и канализација и затварања појединих улица у овом насељу услед чега су неки од мештана онемогућени да дођу до својих поседа.

У притужби се истиче то да су се мештани овим поводом више пута обраћали Градоначелнику града Лесковца, председнику Скупштине града Лесковца, Јавном правобраниоцу и директору ЈКП Водовод, као и да је Министарство за државну управу и локалну самоуправу проследило допис мештана Градоначелнику града Лесковца, али да надлежне градске службе никада нису обавестиле грађане о томе на који начин ће решити поменуте проблеме. 

Заштитник грађана је Градској управи града Лесковца упутио обавештење о примљеној притужби
, и истовремено затражио изјашњење Градске управе о свим чињеницама и околностима значајним за доношење става о оправданости притужбе. Како је изјашњење Градске управе града Лесковца изостало у предвиђеном року, том органу су упућене ургенције за поступање по акту Заштитника грађана
, а 20. марта 2012. године организован је и посебан састанак са представницима Градске управе како би се утврдиле како чињенице и околности у вези с притужбама грађана, тако и разлози због којих Градска управа у овим, али и у другим случајевима није испунила Законом утврђену обавезу сарадње са Заштитником грађана
. 
На састанку су, поред представника Стручне службе Заштитника грађана, присуствовали Нинослав Цветковић, градски јавни правобранилац, Душан Пешић, из Кабинета градоначелника, Миодраг Станковић, начелник Управе за финансије и Драгана Стошић, директорка Дирекције за урбанизам и изградњу града Лесковца.

У погледу притужбе Небојше Стојановића, господин Душан Пешић, из Кабинета градоначелника и овлашћено лице за давање информација од јавног значаја, је представнице Стручне службе Заштитника грађана упознао са значајем чишћења канала Бара и наређењем које је добијено од градских и републичких власти о потреби предузимања мера у том случају, а како би се предупредиле будуће поплаве у тим подручјима. У погледу тврдње притужилаца да градоначелник није имао разумевања за њихов проблем, господин Пешић је изјавио да притужиоци нису били код градоначелника, већ да их је он лично упутио на надлежне органе, с обзиром да су се они свима обраћали осим ЈВП „Србијаводе“. Такође је навео да је тешко поверовати да би ЈВП „Србијаводе“ оваквом једном подухвату приступио без претходних планских аката. Градски правобранилац, господин Цветковић је изјавио да је Град од катастра прибавио трасу канала, да су ангажовали вештака геометра који је дао процену, да су мештанима кроз чије парцеле пролази канал, нуђене финансијске накнаде којима они нису били задовољни, да су им чак нуђене и грађевинске парцеле у замену, али да и то нису прихватили, већ да су захтевали веће цене на које Град није могао пристати. Такође је истакао да је Град Лесковац желео да у конкретном случају избегне утврђивање јавног интереса, већ да путем непосредне погодбе реши проблем, али да с обзиром да грађани нису пристајали на погодбе, Влада Републике Србије је у децембру месецу 2010. године утврдила јавни интерес за експропријацију. На питање докле се стигло у даљем поступку утврђивања накнаде, градски правобранилац је изјавио да је потребно сачинити нову документацију јер су једну већ морали доставити Влади и да је то поступак који траје, јер је у питању обимна документација.
У погледу притужбе мештана села Бобишта, директорка Дирекције је изјавила да Црнотравска улица никада није била у функцији, већ да је она само уцртана у планску документацију која је касније и промењена. Што се тиче водовода и канализације, истакла је да оно представља власништво града и да се водовод и канализација могу померати; да је пројекат у конкретном случају радила овлашћена пројектантска кућа у који се Град Лесковац није мешао. Поменула је и да су два приватника заузела земљиште око канала, а да су се са ЈВП „Србијаводе“ укључили као суинвеститори. Градски правобранилац је додао да је Црнотравска улица у међувремену асфалтирана до бедема, да само једна особа не може да дође до свог поседа, али да та особа има утврђено право службености прелаза преко туђег поседа судском одлуком. Господин Пешић је изјавио да је он увек притужиоце у конкретном случају упућивао на ЈВП „Србијаводе“ као инвеститора.

Представнице Стручне службе Заштитника грађана су након разговора предочиле представницима Града Лесковца да је неопходно да у року од 10 дана доставе Заштитнику грађана раније тражене информације и одговарајућу документацију. Међутим, Заштитник грађана није добио никакав писани одговор од Градске управе у Лесковцу поводом наведених притужби. Напомињемо да упркос томе што је на поменутом састанку господин Душан Пешић задужен да буде лице са којим ће Заштитник грађана сарађивати на овом случају, није било могуће остварити никакву комуникацију с њим ни путем телефона, нити електронском поштом
.

С обзиром на то да до упућивања ове Препоруке Заштитник грађана није добио одговор органа Градске управе града Лесковца поводом наведених притужби, односно да Градска управа није пружила прецизна објашњења за своја поступања, односно непоступања, нити је доставила писано изјашњење и документацију, а која је била неопходна како би Заштитник грађана сагледао све наводе из притужби, Заштитник грађана је узео у обзир податке до којих је дошао  на основу примљених притужби и информације саопштене на састанку од 20. марта 2012. године, при чему није био у могућности да са сигурношћу утврди и надлежну градске управе града Лесковца у конкретном случају.
Из навода притужбе и усменог кратког обавештења органа, Заштитник грађана закључује да су изнети проблеми са каналом „Бара“ вишеструки и да се односе како на начин извођења радова на проширењу канала у насељу Бобиште, тако и на начин експропријације околних непокретности и утврђивања њихове накнаде, а ради функционисања канала. Имајући у виду број примљених притужби, као и да се не ради о појединачном случају, већ о незадовољству већег броја људи, Заштитник грађана констатује да надлежне градске управе града Лесковца нису на правилан начин приступили предузимању мера у вези извођења радова на предметном каналу, нити су грађане и мештане потпуно известиле о њиховим правима или на правилан начин упутили на надлежне органе којима се могу обратити.

С тим у вези, како је значај канала свакако неспоран у спречавању појаве поплава у областима у којима се она догађа, при чему Заштитник грађана није био у прилици да утврђује конкретне пропусте у раду, Заштитник грађана оцењује да надлежне градске управе града Лесковца са посебном пажњом морају приступити наставку извођења радова и поступцима експропријације, односно утврђивања накнаде, те је у том погледу упутио органу препоруку ради отклањања уочених пропуста и унапређења свог рада у будућности. 
Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року. 
Органи јавне власти и јавни службеници дужни су да грађанима, на њихов захтев, дају информације о поступку који се код њих води, као и да грађанима пруже информације о правним радњама које грађани треба да предузму у циљу остваривања својих права и интереса. 
На основу свих утврђених чињеница и околности, Заштитник грађана је на бази чињеница којима је располагао из примљених притужби, утврдио пропуст у правилности и законитости рада надлежних градских управа града Лесковца на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	
	ЗАМЕНИК ЗАШТИТНИКА ГРАЂАНА

	
	

	
	Др Горан Башић


Доставити:
· Градском већу града Лесковца
· Градоначелнику града Лесковца, ради информације
· Подносиоцима притужби

� Поводом исте ствари Заштитнику грађана се 6. септембра 2011. године притужио и Александар Митровић, такође мештанин Бобишта.


� Акт дел. број 14150 од 13. јула 2011. године


� Ургенција од 30. августа 2011. године (акт дел. број 17047) и ургенција упућена градоначелнику Града Лесковца од 28. октобра 2011. године (акт дел. број 21734).





� С обзиром на то да је у одвојеним поступањима Заштитника грађана утврђено да Градска управа Града Лесковца не испуњава обавезу сарадње са Заштитником грађна, не одговара на захтеве Заштитника грађана и тиме крши принцип добре управе и не поступа у складу с најбољим интересом грађана, Заштитник грађана је Градској управи упутио посебну препоруку (Акт број 113-1155-19387/11 од 6. августа 2012. године; � HYPERLINK "http://www.ombudsman.rs/index.php/lang-sr/2012-02-07-14-03-33/2444-2012-08-08-09-29-53" �http://www.ombudsman.rs/index.php/lang-sr/2012-02-07-14-03-33/2444-2012-08-08-09-29-53� 





� Белешка са састанка дел. број 8661 од 20. марта 2012. године


� Дописи су упућени електронским путем 11. априла, 23. априла и 14. маја 2012. године, а накнадни телефонски контакт је покушан 14. маја 2012. године

